Document ID: 32007D0527

KOMMISSIONENS BESLUTNING
af 25. juli 2007
om dispensation til Bulgarien og Rumænien fra Rådets direktiv 1999/105/EF om markedsføring af forstligt formeringsmateriale for så vidt angår lagre samlet i perioden 1. januar 2003 til 31. december 2006
(meddelt under nummer K(2007) 3541)
(2007/527/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Bulgariens og Rumæniens tiltrædelse, særlig artikel 42, og
ud fra følgende betragtninger:
(1)
I henhold til artikel 42 i akten vedrørende Bulgariens og Rumæniens tiltrædelse kan Kommissionen vedtage overgangsforanstaltninger, hvis der er behov for sådanne overgangsforanstaltninger for at lette overgangen fra den eksisterende ordning i de nye medlemsstater til den ordning, som anvendelse af Fællesskabets bestemmelser på veterinær- og plantesundhedsområdet medfører. Disse bestemmelser omfatter bl.a. reglerne for markedsføring af forstligt formeringsmateriale.
(2)
Ved Rådets direktiv 1999/105/EF af 22. december 1999 om markedsføring af forstligt formeringsmateriale (1) gøres markedsføring af sådant materiale betinget af, at kravene i direktivets artikel 6, stk. 1 og 3, er opfyldt.
(3)
I henhold til direktiv 1999/105/EF er det tilladt at markedsføre lagre af forstligt formeringsmateriale, der er samlet før den 1. januar 2003, indtil lagrene er afviklet.
(4)
Bulgarien og Rumænien har underrettet Kommissionen og de øvrige medlemsstater om, at de ligger inde med lagre af forstligt formeringsmateriale, som er produceret på deres respektive områder fra den 1. januar 2003 til den 31. december 2006. Dette materiale vil ikke kunne markedsføres, medmindre der gives dispensation fra bestemmelserne i direktiv 1999/105/EF.
(5)
For at gøre det muligt for de pågældende lande at markedsføre lagre af formeringsmateriale, der er produceret i perioden 1. januar 2003 til 31. december 2006, bør det tillades, at de indtil den 31. december 2009 på deres respektive områder markedsfører formeringsmateriale produceret i nævnte periode i overensstemmelse med deres respektive nationale bestemmelser, der var gældende på produktionstidspunktet.
(6)
Det bør fremgå af etiketter eller ledsagedokumenter, at det pågældende materiale udelukkende må markedsføres i den medlemsstat, hvor det er produceret.
(7)
Foranstaltningerne i denne beslutning er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Uanset artikel 6, stk. 1 og 3, i direktiv 1999/105/EF kan Bulgarien og Rumænien indtil den 31. december 2009 markedsføre forstligt formeringsmateriale, som er produceret på deres respektive områder fra den 1. januar 2003 til den 31. december 2006, og som ikke er produceret i overensstemmelse med direktivets bestemmelser, forudsat at det er i overensstemmelse med deres nationale bestemmelser, der var gældende på produktionstidspunktet.
Sådant formeringsmateriale må kun markedsføres inden for produktionsmedlemsstatens område.
Det skal klart fremgå af officielle eller andre etiketter eller dokumenter, der er fastgjort til eller ledsager det pågældende forstlige formeringsmateriale, at det udelukkende er bestemt til markedsføring i den pågældende medlemsstat.
Artikel 2
Denne beslutning er rettet til medlemsstaterne.
Udfærdiget i Bruxelles, den 25. juli 2007.

Labels: 3
15
18
6